Diari Oficial de la Generalitat Valenciana


Sumari del DOGV 3034, del 14-07-1997 (1997/8916)

ORDRE d'1 de juliol de 1997, de la Conselleria d'Ocupació, Indústria i Comerç, per la qual es convoquen per a 1997 diverses ajudes per als extreballadors de les empreses dedicades a l'estampació tèxtil per aerografia afectats per la síndrome Ardystil.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3034

Data del DOGV
:   14-07-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8916


Data del document
:   01-07-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

ORDRE d'1 de juliol de 1997, de la Conselleria d'Ocupació, Indústria i Comerç, per la qual es convoquen per a 1997 diverses ajudes per als extreballadors de les empreses dedicades a l'estampació tèxtil per aerografia afectats per la síndrome Ardystil.  
Entre les mesures de foment d'ocupació impulsades per la Conselleria d'Ocupació, Indústria i Comerç, figuren les destinades a persones que per la seua problemàtica específica tenen difícil l'accés i la permanència en el món laboral. Aquest és el cas dels treballadors d'empreses que es dedicaven a l'estampació tèxtil per aerografia i la salut dels quals resultà afectada.  
En virtut i fent ús de les facultats que m'atribueixen l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,  
ORDENE  
Article 1. Objecte i àmbit  
1. L'objecte d'aquesta ordre és establir un programa d'ajudes econòmiques amb el propòsit de compensar a l'ocupador el cost de les possibles absències del lloc de treball -siga per reconeixements mèdics, siga per malaltia- dels treballadors que pertanyen al col·lectiu dels afectats per la Síndrome Ardystil, d'acord amb les consignacions pressupostàries que amb aquesta finalitat estableix la Llei de Pressupostos de la Generalitat Valenciana per a 1997.  
2. El règim d'ajudes s'aplicarà de la manera que determinen els següents articles.  
Article 2. Naturalesa i quantia de les ajudes  
La Conselleria d'Ocupació, Indústria i Comerç subvencionarà a l'ocupador la totalitat del cost salarial al seu càrrec per les següents contingències:  
3.1 Absències del lloc de treball originades per revisions mèdiques periòdiques o per prescripció facultativa. Per al càlcul de la subvenció es tindrà en compte la remuneració del treballador, que haurà de presentar un justificant expedit pel facultatiu competent.  
3.2 Baixes per incapacitat temporal, sempre que siguen degudes a malaltia comuna o derivada de la síndrome. Per al pagament de l'esmentada quantitat, caldrà presentar el full de salari del treballador, i també el document que acredite el període de baixa laboral.  
L'import d'aquestes ajudes no podrà fer que l'import total d'ajudes de minimis que reba l'empresa durant un període de tres anys siga superior al límit de 100.000 ecus.  
Article 3. Beneficiaris de les ajudes  
Podran acollir-se a aquestes ajudes les persones físiques o jurídiques amb àmbit d'actuació a la Comunitat Valenciana, que desenvolupen una activitat amb o sense finalitat lucrativa, i que tinguen contractats treballadors afectats per la Síndrome Ardystil, sempre que reunisquen i complisquen els requisits i les condicions que s'inclouen en els articles següents.  
Article 4. Requisits dels sol·licitants  
Les persones físiques o jurídiques esmentades en l'article anterior, hauran d'acreditar els següents requisits:  
1. Realitzar una activitat de caràcter empresarial, professional, o de caràcter social sense finalitat lucrativa, en l'àmbit territorial de la Comunitat Valenciana.  
2. Estar inscrites com a persones o entitats ocupadores en els règims de la Seguretat Social en què hi haja afiliació de treballadors per compte d'altri.  
3. Trobar-se, si així s'escau, al corrent de les obligacions tributàries i davant la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda (DOGV de 21.06.96).  
4. Tenir contractat en la data de la sol·licitud de l'ajuda convocada per mitjà d'aquesta ordre algun afectat per la Síndrome Ardystil.  
Article 5. Requisits dels treballadors  
1. Justificació d'estar inclòs entre els afectats per la Síndrome Ardystil. Aquesta justificació la realitzaran els treballadors mitjançant un certificat emés per la unitat corresponent.  
2. No podrà trobar-se en les següents situacions respecte de l'ocupador:  
2.1 Ser soci o membre del Consell d'Administració o de l'òrgan que en realitze les funcions en les entitats sol·licitants de caràcter societari mercantil o cooperatiu.  
2.2 Pertànyer als òrgans de representació i/o direcció.  
2.3 Tenir relació conjugal o familiar per consanguinitat o afinitat, fins el segon grau, inclusivament, amb l'ocupador.  
Article 6. Sol·licituds, documentació i terminis  
Els ocupadors, per a obtenir les subvencions, hauran de presentar una sol·licitud a la qual adjuntaran la següent documentació, en doble exemplar, mitjançant original o còpia compulsada:  
1) Documentació acreditativa i identificativa del sol·licitant i, si s'escau, del representant legal.   
2) NIF/CIF del sol·licitant.  
3) Justificació d'estar al corrent de les obligacions tributàries i davant la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda.   
4) Dades de domiciliació bancària, segons el model (fitxa de manteniment de tercers).  
5) DNI del treballador.  
6) Contracte de treball degudament registrat en l'oficina d'ocupació corresponent.  
7) Alta dels treballadors contractats, en el règim de la Seguretat Social que corresponga.  
8) Justificació de les absències del lloc de treball expedides pel facultatiu competent.  
9) Document acreditatiu del període de baixa.  
10) Fulls de salari i documents de cotització a la Seguretat Social.  
11) Certificat emès per la unitat corresponent que acredite la pertinença del treballador al grup d'afectats per la Síndrome Ardystil.  
12) Declaració d'altres ajudes públiques sol·licitades o concedides per a la mateixa finalitat, si n'hi haguera.  
13) Declaració responsable segons el model, de les ajudes de minimis concedides per qualsevol projecte a l'empresa durant els últims tres anys, comptats des de la primera ajuda obtinguda per la norma de minimis, amb indicació de l'import, l'organisme, la data de concessió i el règim d'ajudes en què s'empara; o, si s'escau, declaració responsable que no se n'ha rebuda cap.  
Les sol·licituds es presentaran en l'Àrea de Treball de la Direcció Territorial de la Conselleria d'Ocupació, Indústria i Comerç, corresponent per raó del domicili del peticionari, o de la localitat en la qual exerceix la seua activitat, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quan la documentació aportada per la instrucció de l'expedient siga incompleta o incorrecta, es requerirà a l'interessat que en un termini de deu dies repare la falta o presente la documentació pertinent, i s'indicarà en el mateix acte que si no ho fa, es considerarà que desisteix de la seua petició i s'arxivarà l'expedient.  
El termini de presentació de sol·licituds finalitzarà el 31 d'octubre de 1997.  
Article 7. Resolució de concessió de les ajudes  
Una vegada rebudes les sol·licituds, l'àrea territorial de Treball corresponent instruirà els expedients, i podrà demanar al sol·licitants l'aportació addicional d'altres documents o dades complementaris que considere necessaris per a la resolució de la sol·licitud presentada.  
La resolució de les ajudes regulades en aquesta ordre s'atribueix per delegació del conseller d'Ocupació, Indústria i Comerç al director General d'Ocupació i Economia Social. La resolució fixarà expressament la quantia i incorporarà, si s'escau, les condicions, obligacions i determinacions accessòries a què s'ha d'ajustar el beneficiari. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El termini màxim de resolució de les ajudes serà d'un mes, comptat des de la presentació de la sol·licitud. La falta de resolució expressa es considerarà que produeix efectes desestimatoris de l'ajuda sol·licitada. Per a l'eficàcia de l'acte presumpte, caldrà sol·licitar la certificació d'acte presumpte d'acord amb el que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les ajudes s'atorgaran per ordre d'entrada de la sol·licitud mentre hi haja consignació pressupostària, i la liquidació s'efectuarà en una sola vegada.  
Article 8. Obligacions del beneficiari  
Sense perjudici de les obligacions i els drets que l'ordre laboral vigent estableix per als ocupadors, es declaren els següents:  
1. Facilitar totes les dades i la informació, en qüestions relacionades amb les subvencions concedides, que li demane la Conselleria d'Ocupació, Indústria i Comerç, i també comunicar-hi les incidències i variacions que es produïsquen en relació amb aquelles.  
2. Comunicar a l'entitat que concedeix l'obtenció d'ajudes per a la mateixa finalitat, procedents de qualsevol administració o ens públic.  
3. L'empresari haurà de complir la Llei 31/1995, de Prevenció de Riscos Laborals, i en especial, garantir de manera específica la protecció prevista en l'article 25 de l'esmentada norma.  
L'incompliment per part del beneficiari de qualsevol dels requisits, condicions i les altres circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització de l'activitat originarà la incoació, per part de l'òrgan competent per a la concessió de les ajudes, del corresponent expedient que podrà finalitzar, si s'escau, amb la minoració o amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
Article 9. Control, avaluació i seguiment  
La Conselleria d'Ocupació, Indústria i Comerç a través de les seues direccions territorials, durà a cap les funcions de control de les subvencions concedides, d'acord amb les instruccions impartides per la Direcció General de Treball.  
Correspondrà a la Direcció General d'Ocupació i Economia Social realitzar les funcions d'avaluació dels diversos programes en el seu conjunt i del seguiment d'aquests en l'àmbit de la Comunitat Valenciana.  
Per a la realització d'aquestes funcions s'utilitzaran tots els mitjans que estiguen a l'abast de la Conselleria d'Ocupació, Indústria i Comerç, fins i tot la contractació amb tercers, i la col·laboració amb la Inspecció de Treball i Seguretat Social, en el marc dels convenis subscrits.   
El beneficiari tindrà l'obligació de sotmetre's a les actuacions de control financer de la Intervenció General, pel que fa a les subvencions i ajudes concedides.  
DISPOSICIONS ADDICIONALS  
Primera  
Per a l'exercici 1997 i de conformitat amb el que estableix la Llei 4/1996, de 30 de desembre, de Pressupostos de la Generalitat Valenciana, les ajudes previstes en aquesta ordre, es finançaran a càrrec de la línia 414/000/97 del programa pressupostari 322.10. La dotació màxima serà de 2.500.000 pessetes.  
Segona  
En el supòsit que els documents exigits que s'han d'ajuntar a la sol·licitud de concessió d'ajudes ja els tinguera qualsevol dels òrgans de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si s'escau, s'emeteren i sempre que no hagen transcorregut més de cinc anys des de l'acabament del procediment al qual corresponen.  
En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.  
DISPOSICIONS FINALS  
Primera   
Es faculta el director general d'Ocupació i Economia Social per a dictar les disposicions i adoptar les mesures que considere oportunes per al desplegament i l'aplicació del que disposa a aquesta ordre.  
Segona  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, 1 de juliol de 1997  
El conseller d'Ocupació, Indústria i Comerç,  
DIEGO SUCH PÉREZ